เกือบไป
2 แบงก์ใหญ่ กรุงไทยและไทยพาณิชย์ถอนหายใจอย่างโล่งอก เพราะในพอร์ตสินเชื่อไร้ลูกหนี้ที่ทำธุรกิจทีวีดิจิทัล&nbsp; ที่จู่ๆ ก็เปลี่ยนจากธุรกิจดาวรุ่งไปเป็นธุรกิจดาวร่วงไปซะงั้น
9 มิ.ย. 2558

2 แบงก์ใหญ่ กรุงไทยและไทยพาณิชย์ถอนหายใจอย่างโล่งอก เพราะในพอร์ตสินเชื่อไร้ลูกหนี้ที่ทำธุรกิจทีวีดิจิทัล  ที่จู่ๆ ก็เปลี่ยนจากธุรกิจดาวรุ่งไปเป็นธุรกิจดาวร่วงไปซะงั้น
เดอะต่อ วรภัค ธันยาวงษ์ กรรมการผู้จัดการ ธนาคารกรุงไทย บอกว่า มีลูกค้ามายื่นขอกู้ แต่คณะกรรมการสินเชื่อหารือกันแล้วก็ถามหาสินทรัพย์ถาวรของธุรกิจนี้ ก็ตอบยากว่าคืออะไร และดูไปแล้วก็ไม่น่าจะเป็นธุรกิจที่ทำกำไรเป็นกอบเป็นกำเหมือนในอดีต ก็เลยตัดสินใจไม่ให้ทีวีดิจิทัลกู้
ส่วนไทยพาณิชย์นั้นไม่ต้องห่วง เพราะมี ศรัณย์ทร ชุติมา รองกรรมการผู้จัดการ ที่แบงก์เคยส่งไปทำงานที่สถานีโทรทัศน์ไอทีวี ที่ประมูลคลื่นมาราคาแพง สุดท้ายก็ไปไม่ไหวในที่สุดไอทีวีก็ต้องเปลี่ยนเป็นไทยพีบีเอสไป เป็นบทเรียนราคาแพง (มาก) กับธุรกิจทีวี ฉะนั้นลูกค้ายื่นขอกู้โอกาสจะผ่านก็ยาก
2 แบงก์นี้เลยนั่งโล่งใจที่ไม่ต้องไปติดตามดูทีวีดิจิทัลอย่างใกล้ชิดเหมือนแบงก์กสิกรไทยและแบงก์กรุงเทพ ที่ต้องคอยเช็กเรตติ้งว่าลูกค้ารายไหนเป็นอย่างไรบ้าง
คนที่เหนื่อยหน่อยเห็นจะเป็นคุณปั้น บัณฑูร ล่ำซำ ประธานกรรมการธนาคารกสิกรไทย ที่สั่งเจ้าหน้าที่สำรวจพอร์ตลูกค้าทีวีดิจิทัลเป็นการด่วน เพราะเสียวอาจต้องตั้งสำรองหนี้